पर्खेर बसौं, कांग्रेसलाई यो देशले फेरि सत्तामा पुर्‍याउँछ : सांसद पौडेल
कांग्रेस सांसद प्रदीप पौडेलले पर्खेर बसिरहे पनि पार्टीलाई मुलुकले सत्तामा पुर्‍याउने दाबी गरेका छन् । उनले वर्तमान सत्ता गठबन्धनमा रहेका राजनीतिक दलहरू आन्तरिक झगडाले नै विभाजनमा पुग्ने दाबी गरे । 
काठमाडौँ — कांग्रेस सांसद प्रदीप पौडेलले पर्खेर बसिरहे पनि पार्टीलाई मुलुकले सत्तामा पुर्‍याउने दाबी गरेका छन् । उनले वर्तमान सत्ता गठबन्धनमा रहेका राजनीतिक दलहरू आन्तरिक झगडाले नै विभाजनमा पुग्ने दाबी गरे । काठमाडौंमा मंगलबार आयोजित ‘नेपालको लोकतान्त्रिक आन्दोलन र नवीन्द्रराज जोशी’ विषयक अन्तरक्रिया कार्यक्रममा सांसद पौडेलले सत्तारुढ गठबन्धन स्थायी नहुने भएकाले कांग्रेसलाई फेरि मुलुकले सत्तामा पुर्‍याउने दाबी गरेका हुन् । ‘नेपाली कांग्रेसका लागि सत्ता ठूलो होइन । पर्खेर बसौं, कांग्रेसलाई यो देशले फेरि सत्तामा पुर्‍याउँछ । त्यसका निम्ति हतार नगरौं,' उनले भने, 'अहिले गठबन्धन बनेको छ, चीरस्थायी हुँदैन, चिरञ्जीवी हुँदैन । उहाँहरू आफैँमा झगडा गरेर गठबन्धन समाप्त हुनेछ । तर, कांग्रेस सत्तामा जाँदैगर्दा किन जाने हो, के गर्न जाने हो, कुन-कुन क्षेत्रमा कसरी काम गर्ने हो ? भन्ने कुरा प्रस्ट हुनुपर्छ ।'प्रतिपक्षमा बसेर कांग्रेसले सत्तामा पुगेपछि कसरी काम गर्ने भन्ने तयारीमा लाग्नुपर्ने पौडेलको भनाइ थियो । 'अहिले देखिएका बेथितिहरूको अन्त्य कसरी गर्ने हो ? त्यसको फेहरिस्त हामीसँग हुनुपर्छ । त्यसैले ब्लुप्रिन्ट तयार गर्नतिर लागौं । नेपालको समृद्धि हामीले कसरी गर्दैछौं ? नेपालमा सुशासन हामीले कसरी कायम गर्दैछौं ? नेपालका तमाम शैक्षिक संस्थाहरू हामीले कसरी सुधार गर्दैछौं ? नेपालको स्वास्थ्य क्षेत्रमा सामान्य मानिसहरुको पहुँज कसरी स्थापित गर्दैछौं ? वैदेशिक रोजगारीको यो बाध्यतालाई कसरी न्युनीकरण गरेर लाँदैछौ ? यी तमाम विषयमा हामीले एउटा स्पष्ट दृष्टिकोण बनाएर अगाडि बढौं,’ उनले भने । सांसद पौडेलले लोकतन्त्रमाथि देखिएका बेथिति अन्त्य गर्ने काम र मुलुकको समृद्धि यात्राको नेतृत्व कांग्रेसले नै गर्ने दाबी गरे ।